Alþjóðlegi mannréttindadagurinn er haldinn 10. desember ár hvert . Þann dag árið 1948 var mannréttindayfirlýsing Sameinuðu þjóðanna samþykkt á allsherjarþingi þeirra . Mannréttindayfirlýsing er grundvöllur fjölþjóðlegra mannréttindasamninga , þ.m.t. samnings Sameinuðu þjóðanna um réttindi fatlaðs fólks . Öll mannréttindi standa og falla með einni einfaldri hugmynd . Allt fólk á jafnan rétt til lífs og og tækifæra í lífinu , burtséð frá kynferði þess , kynþætti , fötlun , litarhætti , kynhneigð , þjóðerni , ætterni eða stöðu að öðru leyti . Þessi hugmynd er ekki klöppuð í stein og óumbreytanleg um aldur og ævi . Hún er bara mannanna verk og raunar er mjög stutt síðan þjóðir heims féllust á að hún ætti að vera grundvöllur í samskiptum þeirra og áréttuð í lögum í öllum ríkjum . Það gerðist fyrir u.þ.b. sjötíu árum síðan þegar Evrópa og stór hluti heimsbyggðarinnar hafði verið lagður í rúst í hrikalegu stríði við ríki sem stjórnuðust af hugmyndum um að tilteknir kynþættir væru öðrum æðri og sumir þeirra væru réttdræpir , s.s. gyðingar og Róma-fólk og öðru fólki þyrfti að útrýma , s.s. fólki með þroskahömlun , geðfötluðum , öðru fötluðu fólki og samkynhneigðum . En þessi hugmynd um jafnan rétt og mannréttindi er í raun mjög brothætt eins og önnur mannanna verk . Það er því alls engin trygging fyrir því að hún verði alltaf grundvöllur samfélaga , ríkja og alþjóðlegra samskipta . Og það er ýmislegt sem ógnar nú þessari hugmynd og hefur gert það frá því að hún var fyrst orðuð í alþjóðlegum mannréttindasamningum . Harðstjórar og lýðskrumarar hafa verið óþreytandi í tilraunum sínum til að grafa undan henni og þeir munu halda því áfram . En sú ógn sem að mannréttindum stafar frá háværum pólitíkusum er oftast augljós og sem betur fer eru margir sem halda vöku sinni og eru tilbúnir að leggja mikið á sig til að verja hugmyndina um jafnan rétt fólks fyrir harðstjórum og lýðskrumurum og almenningur lætur sig það varða . Eleanor Roosevelt gegndi mjög mikilvægu hlutverki við gerð mannréttindayfirlýsingar sameinuðu þjóðanna . Hún vissi mjög vel að öll mannréttindi byggjast á að við virðum þau sjálf og höfum kjark og þor til að standa vörð um þau . Eleanor orðaði þau sannnindi svo : „ Hvar eru rætur alþjóðlegra mannréttinda ? Á litlum stöðum , nærri heimilum okkar . – Svo litlum að þeir sjást ekki á neinum kortum af heiminum . Samt eru þeir veröldin sem hver og ein manneskja lifir og hrærist í ; samfélagið þar sem hún á heima ; skólinn sem hún gengur í ; verksmiðjan , bóndabýlið eða skrifstofan þar sem hún vinnur . Þetta eru staðirnir þar sem sérhver maður , kona og barn sækist eftir réttlæti , jöfnum tækifærum og virðingu , án mismununar . Ef þessi réttindi eru ekki virt þar verða þau ekki virt annars staðar . Ef við stöndum ekki saman vörð um þessi réttindi okkar allra þar sem við eigum heima munu þau ekki gagnast til að gera heiminn allan að betri stað fyrir okkur öll . “ Höfum þetta hugfast í dag og alla daga . Mannréttindayfirlýsingu SÞ á auðlesnu máli á heimasíðu Þroskahjálpar má nálast hér